見蘇黄邦字韵詩戲示王倅安國二首  其一
作者：劉跂
朝代：宋

paragraphs: 與君南北人，斗粟聚此邦。
維彼惡少年，潢池稱下江。
白晝射大屋，屋破無完窗。
繡衣募壯士，受馘不受降。
我弱異都盧，豈敢學尋撞。
君才過烏獲，九鼎一臂扛。
懸金八十萬，何啻白璧雙。
胡不騎赤兔，斫樹收死龐。
坐寬刺史憂，不復念政厖。
凱旋夾道迎，父老集瓶缸。